
Βελτίωση της επαγγελματικής εκπαίδευσης και κατάρτισης μέσω δεδομένων, αναλύσεων και ανταλλαγών

Το Cedefop συνεχίζει να διοχετεύει την ευρωπαϊκή εμπειρία στη βελτίωση των πολιτικών επαγγελματικής εκπαίδευσης και κατάρτισης

Η οικονομική ανάκαμψη της Ευρωπαϊκής Ένωσης (ΕΕ) έχει ενισχυθεί·η ανεργία σημειώνει πτώση και η απασχόληση άνοδο. Ωστόσο, η οικονομική ύφεση έχει επιταχύνει τις μακροπρόθεσμες τάσεις της παγκοσμιοποίησης και της ψηφιοποίησης που απαιτούν νέες δεξιότητες. Οι προβλέψεις για μικρότερο διαθέσιμο εργατικό δυναμικό λόγω των δημογραφικών τάσεων γίνονται επίσης πραγματικότητα.

Η επαγγελματική εκπαίδευση και κατάρτιση (ΕΕΚ) μπορεί να συμβάλει στην αντιμετώπιση αυτών των ζητημάτων, ειδικά στο πλαίσιο μιας συνολικής προσέγγισης πολιτικής. Για παράδειγμα, χωρίς ποιοτικές θέσεις εργασίας που παρέχουν ευκαιρίες για εκμάθηση νέων δεξιοτήτων, οι νέοι με υψηλή ειδίκευση που εισέρχονται στην αγορά εργασίας δεν θα αξιοποιούνται επαρκώς. Η προαγωγή της ισότητας, της κοινωνικής ένταξης και της αλληλεγγύης προϋποθέτει διαδρομές μάθησης και σταδιοδρομίας που βοηθούν τους ενήλικες με χαμηλό επίπεδο εκπαίδευσης και τους νέους μετανάστες στην Ευρώπη να βρίσκουν θέση στην αγορά εργασίας· η μάθηση πρέπει να βρίσκεται στο επίκεντρο του ευρωπαϊκού πυλώνα των κοινωνικών δικαιωμάτων.

Το 2017, το Cedefop εξακολούθησε να στηρίζει με την εμπειρογνωσία του την Ευρωπαϊκή Επιτροπή, τα κράτη μέλη και τους κοινωνικούς εταίρους, συμβάλλοντας στην κατάρτιση πολιτικών ΕΕΚ για την αντιμετώπιση των ανωτέρω καθώς και άλλων ζητημάτων. Το 2017 ήταν ένα επιτυχημένο, αλλά δύσκολο έτος για το Cedefop, το οποίο εδώ και μερικά χρόνια προσπαθεί να συμβιβάσει την αυξανόμενη ζήτηση της εμπειρογνωσίας του με τις περικοπές στους πόρους που χρειάζεται ως οργανισμός σε πλήρη λειτουργία. Η ανησυχία ότι δεν θα καταφέρει να εκτελέσει τις αποστολές του ανάγκασε το Cedefop, το 2017, να εφαρμόσει περισσότερες αρνητικές προτεραιότητες σε σύγκριση με τα προηγούμενα έτη και να περιορίσει τις δραστηριότητές του.

Η ανάγκη εξεύρεσης πόρων για τις δραστηριότητές του ώθησαν το Cedefop να εξετάσει τρόπους εξορθολογισμού των διοικητικών διαδικασιών του. Εν αναμονή των συστάσεων από την περιοδική εξωτερική αξιολόγησή του (που άρχισε το 2017 και η σχετική έκθεση θα υποβληθεί το 2018) και με σκοπό την εφαρμογή των προτάσεων της Ευρωπαϊκής Επιτροπής, του Ευρωπαϊκού Κοινοβουλίου και του Συμβουλίου, το Cedefop ξεκίνησε συστηματική συνεργασία για επιμερισμό υπηρεσιών με άλλους οργανισμούς της ΕΕ και με την Ευρωπαϊκή Επιτροπή.

Η αυξημένη αποδοτικότητα που θα προκύψει από τον εν λόγω εξορθολογισμό και από τον επιμερισμό των υπηρεσιών θα διοχετευτεί από το 2018 σε επιχειρησιακούς τομείς. Το 2018, θα πρέπει να τεθεί σε ισχύ ο νέος ιδρυτικός κανονισμός του Cedefop. Ο κανονισμός αυτός θα αντικατοπτρίζει τη διεύρυνση και τις αλλαγές που έχουν επέλθει στα καθήκοντα του Cedefop παρότι βρίσκεται σε πλήρη λειτουργία. Το 2018, το Cedefop θα συνεχίσει να εφαρμόζει τα σχέδιά του για τη διαμόρφωση, την αξιοποίηση και την ενημέρωση της ΕΕΚ με διάφορους τρόπους (πλαίσιο 1), καθοδηγούμενο από το σύνθημά του να «σκέφτεται ευρωπαϊκά και να δρα τοπικά».


Πλαίσιο 1:	Σχετικά με το Cedefop

Το Cedefop είναι ο παλαιότερος οργανισμός της Ευρωπαϊκής Ένωσης. Ενισχύει την ευρωπαϊκή συνεργασία στον τομέα της επαγγελματικής εκπαίδευσης και κατάρτισης (ΕΕΚ), στηρίζοντας την Ευρωπαϊκή Επιτροπή, τα κράτη μέλη και τους κοινωνικούς εταίρους στον σχεδιασμό και την εφαρμογή πολιτικών για την ΕΕΚ. Κατά την περίοδο 2018-2020 το Cedefop εργάζεται με στόχο:

	τη διαμόρφωση της ΕΕΚ, υποστηρίζοντας τον εκσυγχρονισμό των συστημάτων ΕΕΚ·


	την αξιοποίηση της ΕΕΚ, δίνοντας σε ανθρώπους τη δυνατότητα να αποκτήσουν δεξιότητες για την εργασία και τη ζωή τους μέσω της ΕΕΚ·


	την ενημέρωση της ΕΕΚ με σκοπό να βελτιωθούν οι πολιτικές ΕΕΚ μέσω της αξιοποίησης της πληροφόρησης σχετικά με την αγορά εργασίας.




Το Cedefop παρακολουθεί τις εξελίξεις των ευρωπαϊκών πολιτικών για την ΕΕΚ και παρέχει νέες γνώσεις και στοιχεία για την υποστήριξη της χάραξης και της εφαρμογής των πολιτικών. Λειτουργεί επίσης ως διαμεσολαβητής γνώσης μέσω της ανταλλαγής ιδεών και της ενθάρρυνσης του διαλόγου σχετικά με ζητήματα ΕΕΚ.

Όλες οι δραστηριότητες του Cedefop στηρίζουν το θεματολόγιο της ευρωπαϊκής πολιτικής για την ΕΕΚ και περιλαμβάνουν καθήκοντα τα οποία έχουν ανατεθεί ειδικά σε αυτό από το Συμβούλιο των Υπουργών, την Ευρωπαϊκή Επιτροπή, τα κράτη μέλη και τους κοινωνικούς εταίρους.

Στα καθήκοντα αυτά περιλαμβάνονται η υποβολή εκθέσεων για τις εξελίξεις σε θέματα πολιτικής για την ΕΕΚ στα κράτη μέλη, καθώς και η συμβολή στον σχεδιασμό και την εφαρμογή ευρωπαϊκών εργαλείων που στηρίζουν την κινητικότητα, όπως το Europass και το ευρωπαϊκό πλαίσιο επαγγελματικών προσόντων, η επικύρωση της μη τυπικής και άτυπης μάθησης, οι προβλέψεις για την προσφορά και ζήτηση δεξιοτήτων στην Ευρώπη, και το πανόραμα δεξιοτήτων. Η διάδοση των πληροφοριών που συγκεντρώνει το Cedefop μέσω ερευνών, αναλύσεων πολιτικής και δικτύωσης, υλοποιείται μέσω του διαδικτυακού τόπου, των εκδόσεων, των μέσων κοινωνικής δικτύωσης και των εκδηλώσεών του.

Το Cedefop ιδρύθηκε στις 10 Φεβρουαρίου 1975 και η έδρα του ήταν αρχικά στο τότε Δυτικό Βερολίνο, προτού μεταφερθεί στη Θεσσαλονίκη το 1995. Οι αναλύσεις που εκπονεί το Cedefop σχετικά με τα συστήματα και τις πολιτικές ΕΕΚ είναι ιδιαίτερα υψηλής αξίας. Αναγνωρίζεται ως κορυφαίο κέντρο εμπειρογνωσίας όσον αφορά τα πλαίσια επαγγελματικών προσόντων και τις προβλέψεις και αναλύσεις σχετικά με τις δεξιότητες. Για να διασφαλίζεται ότι το έργο του είναι συμπληρωματικό και όχι επαναλαμβανόμενο, το Cedefop συνεργάζεται με άλλους ευρωπαϊκούς, εθνικούς και διεθνείς οργανισμούς. Ο ιδρυτικός κανονισμός του Cedefop, ο οποίος χρονολογείται από το 1975, βρίσκεται υπό αναθεώρηση.




Διαμόρφωση της ΕΕΚ

Η έννοια της διαμόρφωσης της ΕΕΚ αντικατοπτρίζει τις απόψεις για τον εκσυγχρονισμό των συστημάτων και των ιδρυμάτων. Το 2018, το Cedefop θα δημοσιεύσει την ενδιάμεση ανάλυσή του για την πρόοδο των κρατών μελών όσον αφορά την εφαρμογή των προτεραιοτήτων ευρωπαϊκής πολιτικής για την ΕΕΚ για την περίοδο 2015-2020, οι οποίες συμφωνήθηκαν στη Ρίγα τον Ιούνιο του 2015 από την Ευρωπαϊκή Επιτροπή, τα κράτη μέλη και τους Ευρωπαίους κοινωνικούς εταίρους. Οι προτεραιότητες είναι: βελτίωση της μάθησης σε εργασιακό περιβάλλον, ενίσχυση βασικών ικανοτήτων, ενίσχυση της διασφάλισης ποιότητας της ΕΕΚ, βελτίωση της πρόσβασης στην ΕΕΚ και στα επαγγελματικά προσόντα, και προώθηση της επαγγελματικής εξέλιξης των καθηγητών και των εκπαιδευτών της ΕΕΚ. Το δίκτυο ReferNet του Cedefop παρείχε πληροφορίες για την ανάλυση και θα συνεχίσει να αποτελεί τη βασική πηγή πληροφόρησης για τις περιγραφές, τις επισκοπήσεις και τα σύντομα βίντεο του Cedefop για τα συστήματα ΕΕΚ.

Προκειμένου να γίνουν κατανοητές η ανάγκη και οι δυνατότητες προσαρμογής στο μέλλον, η έρευνα του Cedefop παρέχει νέες πληροφορίες για τον μεταβαλλόμενο ρόλο της ΕΕΚ. Αφού μελέτησε την επιρροή των εξωτερικών και εσωτερικών παραγόντων στην ΕΕΚ, το Cedefop δημοσίευσε το 2017 δύο έγγραφα σχετικά με τις αλλαγές που έχουν επέλθει με την πάροδο του χρόνου στους ορισμούς και στις έννοιες. Στην συνάντηση εργασίας του Cedefop «Η ΕΕΚ στον 21ο αιώνα» συζητήθηκαν οι μεταβαλλόμενες προσδοκίες και σε ένα σεμινάριο που διοργανώθηκε σε συνεργασία με την εσθονική Προεδρία εξετάστηκε η ετοιμότητα των συστημάτων ΕΕΚ για την εργασία στο μέλλον. Το 2018, το Cedefop θα αναπτύξει σενάρια για το μέλλον μέσω της δημοσίευσης τεσσάρων εγγράφων και, για την υποστήριξη της αυστριακής Προεδρίας, θα οργανώσει στη Βιέννη συνέδριο για τον μελλοντικό ρόλο και τη φύση της ΕΕΚ, στο πλαίσιο της Ευρωπαϊκής εβδομάδας επαγγελματικών δεξιοτήτων 2018.

Το 2017, το Cedefop επέκτεινε τον διαδικτυακό πίνακα αποτελεσμάτων για την κινητικότητα, ο οποίος βοηθά τα κράτη μέλη να προσδιορίσουν πού πρέπει να καταβάλουν προσπάθειες για να βελτιώσουν την κινητικότητα των εκπαιδευόμενων στο πλαίσιο της αρχικής ΕΕΚ. Το 2018, θα υπάρχουν περισσότερες πληροφορίες ανά χώρα ώστε να υποστηριχθεί η ανάπτυξη των εθνικών πολιτικών κινητικότητας.

Το Cedefop έχει διαδραματίσει σημαντικό ρόλο στην ανάπτυξη κοινών ευρωπαϊκών εργαλείων και αρχών για τον εκσυγχρονισμό των συστημάτων ΕΕΚ. Το ευρωπαϊκό πλαίσιο επαγγελματικών προσόντων (ΕΠΕΠ) και τα σχετικά εθνικά πλαίσια επαγγελματικών προσόντων (ΕθΠΕΠ) συγκρίνουν όλους τους τύπους εθνικών επαγγελματικών προσόντων μεταξύ τους και με αυτά άλλων χωρών. Το Cedefop θα συνεχίσει να βοηθά στην ανάπτυξη του ΕΠΕΠ και των ΕθΠΕΠ, σύμφωνα με τη σύσταση του Συμβουλίου που εκδόθηκε τον Μάιο του 2017. Περίπου 39 χώρες συνεργάζονται για το ΕΠΕΠ· διπλώματα και πιστοποιητικά σε 20 χώρες αναγράφουν σήμερα το επίπεδο ΕθΠΕΠ και ΕΠΕΠ με το οποίο σχετίζονται. Το 2017, το Cedefop επικαιροποίησε τις αναλύσεις του σχετικά με τις εξελίξεις όσον αφορά τα ΕθΠΕΠ στην Ευρώπη και συνεργάστηκε με την UNESCO και το Ευρωπαϊκό Ίδρυμα Επαγγελματικής Εκπαίδευσης για τον τρίτο παγκόσμιο κατάλογο εθνικών και περιφερειακών πλαισίων επαγγελματικών προσόντων, που θα είναι διαθέσιμος το 2018. Για να ενισχύσει τη συγκρισιμότητα των προσόντων, το Cedefop θα δημοσιεύσει το 2018 μια μελέτη που θα συγκρίνει τις μεθόδους τις οποίες χρησιμοποιούν οι χώρες για την αντιστοίχιση των προσόντων στα επίπεδα 3 και 4 του ΕΠΕΠ. Το συνέδριο του Cedefop με θέμα «Do NQFs make a difference?» (Πόσο σημαντικός είναι ο ρόλος των ΕθΠΕΠ;), που πραγματοποιήθηκε τον Νοέμβριο του 2017, κατέδειξε ότι τα ΕθΠΕΠ επηρεάζουν τη διατομεακή συνεργασία και ενισχύουν τους δεσμούς με την επικύρωση και την αξιοποίηση των μαθησιακών αποτελεσμάτων. Το 2017, το Cedefop δημοσίευσε το εγχειρίδιό του για τον ορισμό και την καταγραφή των μαθησιακών αποτελεσμάτων (αυτά που γνωρίζει και μπορεί κανείς να κάνει μετά την ολοκλήρωση οποιασδήποτε τυπικής, μη τυπικής και άτυπης μαθησιακής διαδικασίας). Το 2018, το Cedefop θα υποστηρίξει την αναθεώρηση της σύστασης του Συμβουλίου, εξετάζοντας τα πλεονεκτήματα και τις αδυναμίες των μαθησιακών αποτελεσμάτων. Θα αναλύσει επίσης τον αντίκτυπο των πολιτικών για την προώθηση της χρήσης δύο βασικών ικανοτήτων (γλώσσες και ψηφιακές ικανότητες). Το Cedefop θα συνεχίσει να βοηθά στην ανάπτυξη και εφαρμογή του ευρωπαϊκού συστήματος μεταφοράς πιστωτικών μονάδων για την ΕΕΚ και του ευρωπαϊκού πλαισίου διασφάλισης της ποιότητας για την ΕΕΚ, με βάση τις συστάσεις του Ευρωπαϊκού Κοινοβουλίου και του Συμβουλίου που συμφωνήθηκαν το 2009.

Η χρήση του Europass, ενός χαρτοφυλακίου εγγράφων που παρουσιάζουν τις δεξιότητες ενός ατόμου σε τυποποιημένη μορφή, το οποίο είναι διαθέσιμο σε 27 γλώσσες, εξακολουθεί να αυξάνεται. Το Cedefop διαχειρίζεται τον διαδικτυακό τόπο του Europass, τον οποίο από την έναρξη λειτουργίας του το 2015 έχουν επισκεφθεί πάνω από 178 εκατομμύρια άτομα ενώ είχε 25 εκατομμύρια επισκέπτες το 2017. Από το 2005, έχουν δημιουργηθεί στο διαδίκτυο 106 εκατομμύρια βιογραφικά, από τα οποία 21 εκατομμύρια το 2017. Το 2018, το Cedefop θα βελτιώσει τους υπάρχοντες διαδικτυακούς πόρους του Europass. Θα στηρίξει επίσης την Ευρωπαϊκή Επιτροπή στην ανάπτυξη της έννοιας και του περιεχομένου του Europass 2, μιας ενιαίας ολοκληρωμένης πλατφόρμας δεξιοτήτων και επαγγελματικών προσόντων.


Αξιοποίηση της ΕΕΚ

Η αξιοποίηση της ΕΕΚ αφορά την απασχολησιμότητα· την παροχή της δυνατότητας στους πολίτες να αποκτήσουν ικανότητες και δεξιότητες απαραίτητες για την εργασία και τη ζωή τους. Μετά τη δημοσίευση το 2017 των πορισμάτων της πρώτης έρευνας γνώμης για την ΕΕΚ στην ΕΕ, το Cedefop θα σχεδιάσει το 2018 μια δεύτερη έρευνα, μέσω της οποίας θα αντληθούν συγκριτικά και διαχρονικά δεδομένα για διάφορα θέματα.

Το συνέδριο του Cedefop για την πολιτική και πρακτική του δια βίου προσανατολισμού, το οποίο οργανώθηκε από κοινού με την εσθονική Προεδρία της ΕΕ, και η συνάντηση εργασίας για τις ΤΠΕ και την πληροφόρηση για την αγορά εργασίας στο πλαίσιο του δια βίου προσανατολισμού αποτέλεσαν μέρος της Ευρωπαϊκής εβδομάδας προσανατολισμού του 2017. Το 2018, το Cedefop θα επικαιροποιήσει την εργαλειοθήκη του για τους επαγγελματίες και τους χρήστες του δια βίου προσανατολισμού. Στη μελέτη του Cedefop για την επικύρωση των δεξιοτήτων στο πλαίσιο του δια βίου προσανατολισμού θα εξεταστούν τρόποι συμπεριλαμβανομένων εργαλείων ΤΠΕ, για την επικύρωση δεξιοτήτων που αποκτώνται μέσω μη τυπικής και άτυπης μάθησης.

Το 2017, το Cedefop και ο ΟΟΣΑ οργάνωσαν φόρουμ εμπειρογνωμόνων για την ένταξη των προσφύγων και των μεταναστών στην αγορά εργασίας. Στο πλαίσιο του φόρουμ διαπιστώθηκε ότι πολλές χώρες εντάσσουν τους μετανάστες στα συστήματά τους με την προσθήκη νέων στοιχείων, ωστόσο υπάρχει ανάγκη αύξησης και προσαρμογής των προγραμμάτων ΕΕΚ. Το 2018, το Cedefop θα συνεργαστεί με την Ευρωπαϊκή Επιτροπή για την ανάπτυξη νέων προσεγγίσεων όσον αφορά την ενίσχυση της συνεργασίας μεταξύ κρατών μελών, ώστε να βελτιωθούν οι σχετικές με την ΕΕΚ πολιτικές για την ένταξη προσφύγων και μεταναστών στην αγορά εργασίας.

Για την προώθηση των προγραμμάτων μαθητείας στην ΕΕ, το Cedefop υποστηρίζει τη μάθηση σε εργασιακό περιβάλλον και ενθαρρύνει τις διεθνείς συμπράξεις στο πλαίσιο της ευρωπαϊκής συμμαχίας για θέσεις μαθητείας. Κατόπιν αιτήματός τους, το Cedefop αξιολογεί επίσης τα συστήματα μαθητείας στα κράτη μέλη. Το 2017, το Cedefop ολοκλήρωσε την αξιολόγηση για την Ελλάδα, την Ιταλία και τη Σλοβενία και ασχολήθηκε με την Κροατία και την Κύπρο. Δημοσίευσε επίσης μια διαδικτυακή βάση δεδομένων για τα διαδεδομένα συστήματα μαθητείας στα κράτη μέλη, στην Ισλανδία και τη Νορβηγία. Το Cedefop θα συνεχίσει να προωθεί τα προγράμματα μαθητείας σύμφωνα με το ευρωπαϊκό πλαίσιο για ποιοτικά και αποτελεσματικά προγράμματα μαθητείας και, το 2018, θα δημοσιεύσει διακρατική επισκόπηση.

Το 2017, το Cedefop δημοσίευσε τη διαδικτυακή εργαλειοθήκη του για την ΕΕΚ με σκοπό την αντιμετώπιση της πρόωρης εγκατάλειψης της εκπαίδευσης και κατάρτισης. Στο πλαίσιο ενός φόρουμ μάθησης για θέματα πολιτικής συζητήθηκε ο κεντρικός ρόλος της ΕΕΚ στις προσπάθειες να αποτραπεί η πρόωρη εγκατάλειψη της εκπαίδευσης· 15 εκθέσεις χωρών που συμμετείχαν στο φόρουμ δημοσιεύτηκαν στο διαδίκτυο.

Το 2017, για να υποστηρίξει το νέο θεματολόγιο δεξιοτήτων και τη σύσταση του Συμβουλίου για τους τρόπους βελτίωσης των δεξιοτήτων, το Cedefop συγκέντρωσε παραδείγματα μάθησης σε εργασιακό περιβάλλον για τη διδασκαλία βασικών δεξιοτήτων. Οργάνωσε το πρώτο φόρουμ διερεύνησης πολιτικής σχετικά με τους ενήλικες χαμηλής ειδίκευσης και τα άτομα που εγκαταλείπουν πρόωρα το σχολείο, και επίσης οργάνωσε ένα εργαστήριο με τη μαλτέζικη Προεδρία της ΕΕ για την αντιμετώπιση και την πρόληψη της χαμηλής ειδίκευσης. Το 2018, το Cedefop θα εξετάσει, σε επιλεγμένες χώρες, τις πολιτικές ΕΕΚ και εκπαίδευσης ενηλίκων για τους ενήλικες με χαμηλή ειδίκευση και άλλους που διατρέχουν κίνδυνο οικονομικού και κοινωνικού αποκλεισμού. Με σκοπό να υποστηρίξει την εφαρμογή της σύστασης για τις διαδρομές αναβάθμισης δεξιοτήτων, το Cedefop θα οργανώσει επίσης μαζί με την Ευρωπαϊκή Επιτροπή και την Ευρωπαϊκή Οικονομική και Κοινωνική Επιτροπή φόρουμ μάθησης για θέματα πολιτικής σχετικά με τους τρόπους ένταξης των ενηλίκων χαμηλής ειδίκευσης στην εκπαίδευση και κατάρτιση.

Το 2017, το Cedefop συνεισέφερε στη συνεδρία αξιολόγησης ομοτίμων της εσθονικής Προεδρίας της ΕΕ σχετικά με την επαγγελματική εξέλιξη καθηγητών και εκπαιδευτών στον τομέα της μάθησης σε εργασιακό περιβάλλον. Το 2018, το Cedefop θα οργανώσει το δεύτερο φόρουμ μάθησης για θέματα πολιτικής σχετικά με την ανάπτυξη των ικανοτήτων των καθηγητών και εκπαιδευτών ΕΕΚ.


Ενημέρωση της ΕΕΚ

Η ενημέρωση στον τομέα της ΕΕΚ αφορά την παροχή πληροφοριών για την αγορά εργασίας και τις δεξιότητες με σκοπό να υποστηριχθεί η ανάπτυξη της πολιτικής για την ΕΕΚ. Το 2017, το Cedefop δημοσίευσε στη δικτυακή πύλη του πανοράματος δεξιοτήτων τα τελευταία δεδομένα και τις αναλύσεις σχετικά με την προσφορά και ζήτηση δεξιοτήτων στην ΕΕ. Πρόκειται να δημοσιεύσει νέες προβλέψεις το 2018, επισημαίνοντας τις μελλοντικές ευκαιρίες απασχόλησης και τα επαγγέλματα που αναμένεται να εγκαταλείψουν πολλοί, με αποτέλεσμα να δημιουργηθούν υψηλές ανάγκες αντικατάστασης. Το 2017, για να συγκεντρώσει περισσότερα στοιχεία αναφορικά με τις τάσεις στην προσφορά και ζήτηση δεξιοτήτων, το Cedefop επέκτεινε την ανάλυσή του όσον αφορά τις κενές θέσεις εργασίας στο διαδίκτυο, χρησιμοποιώντας αυτοματοποιημένα διαδικτυακά εργαλεία. Το 2018, θα δημοσιεύσει τα πρώτα του πορίσματα. Τον Σεπτέμβριο του 2017, μετά το «European big data hackathon», που πραγματοποιήθηκε τον Μάρτιο, πραγματοποιήθηκε ένα σεμινάριο του Cedefop και της Eurostat, όπου ομάδες από 22 ευρωπαϊκές χώρες διαγωνίστηκαν για την εξεύρεση τρόπων χρήσης των μαζικών δεδομένων με στόχο να βελτιωθεί η αντιστοιχία μεταξύ δεξιοτήτων και θέσεων εργασίας. Οκτώ ομάδες συμμετείχαν στο σεμινάριο, οι οποίες αναζήτησαν τρόπους μετάβασης από τις πρωτότυπες ιδέες σε λύσεις γενικής εφαρμογής.

Προκειμένου να συμβάλει στη λήψη ενημερωμένων αποφάσεων σχετικά με τις δεξιότητες και τις θέσεις εργασίας στην Ευρώπη, το Cedefop λειτουργεί, σε συνεργασία με την Ευρωπαϊκή Επιτροπή, το πανόραμα δεξιοτήτων, μια δικτυακή πύλη δεδομένων και πληροφοριών σχετικά με τις τάσεις στην αγορά εργασίας και τις ανάγκες σε δεξιότητες ανά την Ευρώπη. Το 2017, το Cedefop διέθεσε δεδομένα και πληροφορίες σχετικά με τις δεξιότητες και την αγορά εργασίας για πολλά θέματα, μεταξύ άλλων: αξιολόγηση και αντιστοίχιση αναγκών δεξιοτήτων, ελλιπείς δεξιότητες, δεξιότητες όσον αφορά τα μαζικά δεδομένα και νέες μορφές αυτοαπασχόλησης.

Σε εναρμόνιση με το θεματολόγιο δεξιοτήτων, το Cedefop συνεργάζεται, όταν του ζητηθεί, με τα κράτη μέλη για να συμβάλει στη βελτίωση της πρόβλεψης και της διακυβέρνησης των δεξιοτήτων. Το 2017, οργανώθηκαν εκδηλώσεις στη Βουλγαρία και στην Ελλάδα για την ευαισθητοποίηση των ενδιαφερόμενων φορέων ως προς τη σημασία της πρόβλεψης των αναγκών δεξιοτήτων για τη χάραξη πολιτικής βάσει στοιχείων. Το 2018, το Cedefop θα ολοκληρώσει την αξιολόγηση της διαχείρισης δεξιοτήτων που πραγματοποιεί ανά χώρα, για την Ελλάδα και τη Βουλγαρία, και θα ασχοληθεί με τη Σλοβακία και την Εσθονία. Το 2018, το Cedefop θα εκδώσει επίσης, στο πανόραμα δεξιοτήτων, επικαιροποιημένο ευρωπαϊκό δείκτη δεξιοτήτων (ESI). Ο ESI προσδιορίζει τα δυνατά σημεία και τις αδυναμίες των χωρών όσον αφορά τις ικανότητές τους να αναπτύσσουν και να αξιοποιούν τις δεξιότητες του εργατικού δυναμικού τους.

Το Cedefop θα συνεχίσει να συνεργάζεται με την Ευρωπαϊκή Επιτροπή, τη Eurostat και τον ΟΟΣΑ για τη βελτίωση των δεδομένων και των στατιστικών που αφορούν την ΕΕΚ. Το Cedefop δημοσίευσε επικαιροποιημένους δείκτες πολιτικής το 2017 και πρόκειται να δημοσιεύσει τα πορίσματα της τελευταίας έρευνας για τη συνεχή επαγγελματική κατάρτιση το 2018. Επίσης, το 2018, το Cedefop και το Eurofound θα ολοκληρώσουν την επόμενη έρευνα για τις ευρωπαϊκές επιχειρήσεις, η οποία θα εξετάσει τη σύνδεση μεταξύ εταιρικών δεξιοτήτων και επιχειρηματικών στρατηγικών, συμπεριλαμβανομένης της ψηφιοποίησης. Η έρευνα θα δημοσιευθεί σε όλες τις γλώσσες της ΕΕ το 2019. Το Cedefop θα αξιοποιήσει επίσης τα αποτελέσματα της έρευνάς του για τις δεξιότητες και τις θέσεις εργασίας στην Ευρώπη για να διερευνήσει τις προκλήσεις σε ό,τι αφορά την επανακατάρτιση και την αναβάθμιση δεξιοτήτων σε νέες θέσεις εργασίας που καθίσταται δυνατή μέσω της ψηφιοποίησης.


Επικοινωνία και οργάνωση

Η αποτελεσματική επικοινωνία είναι απαραίτητη για την αποδοχή και την αναγνώριση της αξίας του Cedefop από τους ενδιαφερόμενους φορείς. Οι δείκτες επιδόσεων του Cedefop δείχνουν ότι οι ενδιαφερόμενοι φορείς εκτιμούν το έργο του και ότι η ζήτηση για την εμπειρογνωσία του αυξάνεται (πλαίσιο 2). Η στρατηγική επικοινωνίας του Cedefop ευθυγραμμίζεται με την Ευρωπαϊκή Επιτροπή και περιλαμβάνει κοινές δραστηριότητες, όπως την Ευρωπαϊκή εβδομάδα επαγγελματικών δεξιοτήτων. Ο δικτυακός τόπος του Cedefop παρέχει δεδομένα και οπτικοακουστικό διαδικτυακό περιεχόμενο υψηλής ποιότητας· η παρουσίαση συγκριτικών δεδομένων ανά χώρα παραμένει προτεραιότητα το 2018.

Το περιοδικό του Cedefop Skillset and match, που εκδίδεται τρεις φορές τον χρόνο, παρουσιάζει το έργο του Cedefop και τις εξελίξεις στην ευρωπαϊκή ΕΕΚ. Το 2017, τα άρθρα και οι συνεντεύξεις του κάλυψαν θέματα όπως η ΕΕΚ στον 21ο αιώνα και οι δεξιότητες και θέσεις εργασίας για τους πρόσφυγες. Τα σεμινάρια που διοργανώνονται στις Βρυξέλλες με τις χώρες που ασκούν την Προεδρία της ΕΕ αυξάνουν την προβολή του έργου του Cedefop στα θεσμικά όργανα και στις μόνιμες αντιπροσωπείες των κρατών μελών της ΕΕ. Για να ανταποκριθεί στις μεταβαλλόμενες ανάγκες των ενδιαφερόμενων φορέων, το Cedefop θα εκδώσει, το 2018, επετηρίδα για την ΕΕΚ, την οποία θα συντάξουν ερευνητές του Cedefop και η οποία θα αντλήσει ερευνητικά στοιχεία για να παρουσιάσει πιο σφαιρικές αναλύσεις των ζητημάτων της ΕΕΚ.

Η αξία του Cedefop, ως οργανισμού που βασίζεται στη γνώση, έγκειται στο ανθρώπινο κεφάλαιό του. Η έρευνα στο προσωπικό του Cedefop το 2017 ανέφερε 72% ποσοστό συνολικής ικανοποίησης (το υψηλότερο από τους 20 οργανισμούς της ΕΕ που συμμετείχαν στην έρευνα). Μια ανεξάρτητη έρευνα μεταξύ των μελών του διοικητικού συμβουλίου ανέφερε 77% συνολική ικανοποίηση για την ποιότητα διαβούλευσης του Cedefop με τους ενδιαφερόμενους φορείς του. Το 2018, το Cedefop θα εφαρμόσει τις συστάσεις των ερευνών και θα συνεχίσει να προάγει την ευημερία και την αξιοπρέπεια στην εργασία.

Εφαρμόζοντας τις βελτιώσεις αποδοτικότητας που προκύπτουν από τη διοικητική του αναθεώρηση, το Cedefop θα φροντίσει με κάθε τρόπο να συνεχίσει το υποδειγματικό του ιστορικό συμμόρφωσης με τους κανονισμούς και τις συστάσεις του Ευρωπαϊκού Ελεγκτικού Συνεδρίου και της Υπηρεσίας Εσωτερικού Ελέγχου της Ευρωπαϊκής Επιτροπής. Το Cedefop θα εξακολουθήσει επίσης να εφαρμόζει συστήματα περιβαλλοντικής διαχείρισης.

Μένει να δούμε ποια νέα καθήκοντα ή εξελίξεις θα προκύψουν από τον νέο ιδρυτικό κανονισμό του Cedefop και την εξωτερική του αξιολόγηση. Ωστόσο, το 2018, το Cedefop θα εξακολουθήσει να ανταποκρίνεται στους στόχους του και να υλοποιεί τη δέσμευσή του για την ενίσχυση της ευρωπαϊκής συνεργασίας μεταξύ της Ευρωπαϊκής Επιτροπής, των κρατών μελών και των κοινωνικών εταίρων για τη βελτίωση των πολιτικών ΕΕΚ. 


Πλαίσιο 2:	Αξιοποίηση της εμπειρογνωσίας του Cedefop το 2017

Το έργο του Cedefop αναφέρεται ευρέως στα έγγραφα πολιτικής της ΕΕ, μεταξύ άλλων από την Ευρωπαϊκή Επιτροπή, το Ευρωπαϊκό Κοινοβούλιο και άλλους διεθνείς οργανισμούς.

Το Cedefop κατέγραψε πάνω από 377.000 μεταφορτώσεις δημοσιεύσεων, συμπεριλαμβανομένων 63.000 ενημερωτικών σημειωμάτων του Cedefop, τα οποία δημοσιεύονται σε οκτώ γλώσσες· αυτό δείχνει ότι υπάρχει υψηλό ενδιαφέρον για τη γνώση και τις πληροφορίες του Cedefop. 

Το 97% των 326 συμμετεχόντων που βαθμολόγησαν τις εκδηλώσεις του Cedefop τις χαρακτήρισαν καλές ή πολύ καλές.

Δημοσιεύτηκαν 732 άρθρα σε μέσα ενημέρωσης για το έργο του Cedefop, μεταξύ αυτών 650 διαδικτυακά άρθρα, 61 σε εφημερίδες και 19 σε περιοδικά·τα άρθρα εμφανίστηκαν σε μεγάλα ευρωπαϊκά μέσα.

Το Cedefop είχε 11 070 ακολούθους στο Facebook και 6 300 στο Twitter. Οι ακόλουθοι στο Facebook αυξήθηκαν κατά 18% και στο Twitter κατά 22%.

